Gjeorgji: Sfidat përballë presidentit të rizgjedhur Mihail Sakashvili
Synimi i tij parësor është anëtarësimi i vendit në NATO dhe negociatat kanë filluar
Mihail Sakashvili u zgjodh president i Gjeorgjisë më 5 janar të këtij viti, duke siguruar 53 për qind të votave. 4 vjet më parë, ai fitoi 96 për qind të votave në zgjedhjet presidenciale, pas një lëvizjeje të njohur si “Revolucioni rozë”, që shkaktoi dorëheqjen e kundërshtarit të tij, Eduard Shevarnaxe. Shumë analistë, mes tyre Ronald Suny i Universitetit të Çikagos, thotë se rënia e popullaritetit të zotit Sakashvili flet për një zhgënjim nga arritjet e “Revolucionit rozë”. Olga Oliker, e korporatës RAND, thotë se pakënaqësia me zotin Sakashvili lidhet drejtpërdrejt me atë që ai e cilëson si stil “autoritar” të qeverisjes. Pakënaqësia e publikut me zotin Sakashvili u shpreh mnë demonstratat me pjesëmarrjen e mijëra vetëve në kryeqytetin gjeorgjian, Tbilisi. Protestuesit kërkonin dorëheqjen e Presidentit dhe zhvillimin e zgjedhjeve paralamentare të parakohëshme. Policia përdori gazin lotsjellës, pombat e ujit, shkopinjtë dhe plumbat e gomës për të shpërndarë turmat. Shumë analistë thonë se ky ishte momenti më kritik i presidencës së zotit Sakashvili. Demonstaatat e detyruan zotin Sakashvili të kërkonte mbajtjen e zgjedhjeve presidenciale të parakohëshme. Vëzhguesit ndërkombëtarë thanë se zgjedhjet ishin të drejta dhe të lira, megjithëse pati edhe parregullsi. Por partitë e opozitës vazhdojnë ta venë në pikëpyetje rezultatin e votimeve. Ndërsa zoti Sakashvili fillon mandatin e tij të dytë, shumica e analistëve thonë se ai do të ndeshet me shumë nga të njëjtat probleme, të cilat atij iu desh t’i trajtonte gjatë 4 viteteve të para të tij në post, si lufta kundër korrupsionit. Disa ekspertë thonë se arritja e qeverisë së zotit Sakashvili ka qenë rigjallërimi i ekonomisë së vendit. Megjithatë, shtojnë ata, qeveria gjeorgjiane duhet të gjejë mënyra për shpërndarjen e pasurive më me drejtësi mes qytetit dhe fshatit. Në fushën e politikës së jashtme, zoti Sakashvili pritet t’i vazhdojë përpjekjet për ta distancuar Gjeorgjinë nga Rusia, duke e afruar atë me Evropën. Synimi i tij parësor është anëtarësimi i vendit në NATO dhe negociatat për arritjen e këtij objektivi tashmë kanë filluar. Por përpjekjet e Gjeorgjisë drejt Perëndimit janë çështja më e debatueshme mes zotit Sakashvili dhe presidentit rus Vladimir Putin. Profesori i Universitetit Columbia Robert Legvold thotë se marrëdhëniet mes tyre nuk janë të mira. E të njëjtit mendim është edhe Olga Oliker e Korporatës RAND. Megjithatë, analistët thonë se marrëdhëniet e tensionuara mes Tbilisit dhe Moskës mund të përmirësohen gjatë administratës së dytë të zotit Sakashvili. Në fjalimin e tij të inaugurimit, zoti Sakashvili tha se Gjeorgjia po i shtrin Rusisë dorën e miqësisë dhe të bashkëpunimit. Nga ana e tij, Ministri i Jashtëm rus Sergei Lavrov, i cili mori pjesë në ceremoni, tha se prania e tij rithekson synimin e Rusisë për normalizimin e marrëdhënieve me Gjeorgjinë. Por shumë ekspertë, po ashtu theksojnë se në mënyrë që të lehtësohen tensionet, duhet që të dyja palët të bëjnë kompromise të konsiderueshme. //ii